Der er tidligt søndag morgen kraftig brand i Frihedsmuseet i København, hvor brandfolk kæmper for at få styr på flammerne.

- Det er gået hårdt ud over lokaliteten, siger vagtchef John Hansen fra Københavns Politi.

- Da vi startede dernede, stod flammerne op fra tagkonstruktionen i tre meters højde. Og siden har man kæmpet for at bevare mest muligt, fortsætter han.

Alarmen om branden løb ind omkring klokken kvart i to natten til søndag.

- Der er en café i den ene ende af museet, og det er åbenbart der, branden starter. Caféen har man opgivet at redde, så den har man skåret fra, og så får den lov til at brænde ud, siger vagtchefen.

Frihedsmuseet er en del af Nationalmuseet. Det beskæftiger sig med Anden Verdenskrig og modstandskampen.

Folk på stedet er tidligt søndag morgen i fuld gang med at tømme museet for våben og andre værdigenstande.

- En del af museet er kraftigt skadet. Der har været kraftig brand i taget, og det er klart, at når brandvæsnet så slukker, så kommer der enten brandskade eller vandskade.

- Så man arbejder febrilsk på at få de forskellige effekter og værdigenstande ud af museet, siger vagtchefen, der forventer, at museet er så ødelagt, at det bliver nødt til at holde lukket i noget tid.

Han kan endnu ikke gisne om brandårsagen.

- Det skal vi have vores brandafdeling ind og undersøge.

Trafikken er spærret på Esplanaden ved Grønningen, lyder det fra vagtchefen.